Tsꞌacꞌ matꞌe tepyala na,
pülücj ꞌa jis tjimyula Caná ntꞌa,
Galilea mpe se jütütj ntꞌa.
Neꞌaj yom pjaní tjowaya.
Nin mpes jupj popay pülücj jis la las la tjiji jüpülücpan mpes,
jomicapan mpes ꞌotsꞌipj.
Lovin nin la tjajay yupj,
tjewyayin̈ jis lal.
Jesús jamay neꞌaj wa jáꞌasatsja.
Tjowaya popay tjevele Jesús ncuwim nlajas wa.
Jupj discipulopan jis lal tjevele ca ncul wa jis la las yupj,
mpes tjil yupj.
Neꞌaj uva ꞌüsǘ nasa quelel pjojo na,
Jesús jamay tjevele jupj lal:
—Tjapjaja quinam uva ꞌüsǘ jis la müs.
Jesús tjevele jamay lal:
—Namay,
¿tsjan mpes velen niná napj lal?
Quina ꞌa li nuc.
Dios jos naya ca la mejay.
Jesús jamay tjevele mozopan jis lal:
—Jesús vele jin la müjí ca nun.
Neꞌaj tjelejen̈ jarro noypan séisiya,
pe witjacj yupj.
Judiopan jisastsja jarro nin jinwá,
ꞌüsǘ jis la ꞌasꞌüs jis la pul.
Judiopan jis popel tjijyüꞌta ꞌonin ca ꞌüsüs maꞌasꞌün̈,
ne ca salá jinwá nsem yupj Dios lal.
Jarro pjü way veinte galón ca nacj,
treinta galón ca nacj,
noypan waytsja pajal.
Jesús tjevele mozopan jis lal:
—ꞌÜsǘ moꞌo tꞌu jarras moꞌó,
pues pjü way moꞌo tꞌu,
pitꞌa nas.
Mpes tipitꞌa la tjajay quinam pjü way jarras.
Tꞌücꞌ nin la tjajay na,
Jesús tjevele yupj jis lal:
—Mpulú quinam.
Tjaꞌayá müꞌüm auxiliar más püné,
jupj pjü ꞌücj liji pülücj jis la las mpes.
Nin la tjajay yupj.
Auxiliar más püné tsjicj way tjümüꞌü,
tjinyuca ꞌüsǘ ꞌoyn syaꞌma.
ꞌÜsǘ tuluctsja quinam.
Uva ꞌüsǘ tepyala nas.
Auxiliar ma seletsja caꞌaj mpe tucutj nenem.
Mozopan salejeptsja la pꞌin.
Yupj ꞌüsǘ tupul ne nin.
Mpes auxiliar tjevele yom tjowaya lal:
—Was jipj.
Auxiliar tjevele jupj lal:
—Niyom pꞌa witjacj uva ꞌüsǘ pajal ꞌücj syaꞌma jaꞌayapj jis la müs mwalá way pꞌin.
Locopyaya,
pajal tjimyüꞌün̈ na,
uva ꞌüsǘ pjaní way jaylacj jaꞌayapj jis la müs.
Jipj ma nin la tjejay.
Uva ꞌüsǘ niná se ꞌan,
pajal ꞌüsüs mwalá way tjeꞌyan lal —nin tjevele auxiliar más püné.
Niná Caná ntꞌa nin la tjiji Jesús,
Galilea mpe se jütütj ntꞌa.
Mwalá way nenem Jesús pajal ꞌüsüs la tjiji sin la ꞌüsüs jis la jay Dios jas tjejyama jupj.
Nin mpes wa sin ꞌyüsa lis tjiji wa jupj pꞌiyá pajal ꞌüsüs,
pajal püné jupj.
Nin la tjiji na,
jupj discipulopan topon tꞌücꞌ way jupj Yom niná Dios jas tjejyama jis capj la pꞌacj judiopan.
Locopyaya palavin tjemey Jesús Capernaum ntꞌa.
Tjemey jamay lal,
jüpülücpan jis lal wa,
jupj discipulopan jis lal wa.
Neꞌaj tsjicj way tapatja yupj.